Toflekket hettebladbille

Toflekket hettebladbille (Cryptocephalus bipunctatus) er en bille som tilhører familiegruppen bladbiller (Chrysomelidae). Den er ganske alminnelig og er utbredt i Europa, østover til Korea.

Toflekket hettebladbille er mellom 4–6 mm lang. Kroppen er kort, og butt både foran og bak. Det siste leddet av bakkroppen er synlig bak dekkvingene. Undersiden er noe «oppsvulmet». Den har et svart hode og halsskjold (pronotum). Dekkvingene har uregelmessig punktur, ikke ordnet i langsgående rekker. De er oransjerøde, med hver en mørk svart flekk på bakerste halvdelen. Antennene er trådformet og lange i forhold til hva som er vanlig for andre bladbiller. Beina er mørke.

Den lever på forskjellige løvtrær. Både larvene og de voksne (imago) billene lever av å spise blad på næringsplanten.

Toflekket hettebladbille tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

 Referanser 

 Litteratur 
 Lindroth, C.H. 1993. Våra skalbaggar och hur man kãnner igen dem (opptrykk av opprinnelig tre hefter (1942-1945. Bonnier forlag.) Fãltbiologerna. ca. 240 sider. ISBN 91-85094-722

 Eksterne lenker 

 Toflekket hettebladbille Cryptocephalus bipunctatus –  www.biol.uni.wroc.pl
 Toflekket hettebladbille Cryptocephalus bipunctatus - Fauna Europaea
 Norsk entomologisk forening

Kategori:Bladbiller